ชาวนาโคราช หันมาปลูกพริก สร้างรายได้เสริมช่วงหน้าแล้ง
นายจารพัฒน์ ไตรพัฒนจันทร์ รักษาการเกษตรอำเภอเมืองยาง จังหวัดนครราชสีมา พร้อมเจ้าหน้าที่สำนักงานเกษตรอำเภอเมืองยาง ลงพื้นที่สาธิตและสร้างความเข้าใจในการใช้เชื้อราไตรโคเดอร์มาให้กับกลุ่มเกษตรกรผู้ปลูกพริกบ้านนางโท หมู่ที่ 8 ตำบลเมืองยาง อำเภอเมืองยาง จังหวัดนครราชสีมา ซึ่งมีสมาชิกของกลุ่มจำนวน 17 คน รวมพื้นที่การปลูก 20 ไร่ เป็นพื้นที่ใกล้หนองน้ำนางโท เกษตรกรกลุ่มดังกล่าวได้ใช้พื้นที่ดังกล่าวปลูกพริกเป็นอาชีพเสริมช่วงหน้าแล้ง นอกเหนือจากการทำนา ในช่วงเดือนพฤศจิกายน-เมษายน เนื่องจากไม่มีแหล่งน้ำและคลองชลประทาน จึงไม่สามารถปลูกข้าวนาปรังได้ เกษตรกรจึงหารายได้เสริมด้วยการปลูกพริก โดยพันธุ์พริกที่ปลูกจะมีพันธุ์อัมพวา อัมพวาโกล เงินด่วน ซุปเปอร์ฮอตและพันธุ์พื้นบ้าน ได้ผลผลิตเฉลี่ยต่อ 1 งานได้พริกสดกว่า 90-100 กิโลกรัม จำหน่ายทั้งพริกสด และแปรรูป ราคาพริกสดกิโลกรัมละ 50 บาท พริกแห้งกิโลกรัมละ 120-150 บาท พริกป่นราคากิโลกรัมละ 200 บาท ส่งขายในตลาดในพื้นที่และนอกพื้นที่ ซึ่งก็ถือว่าช่วยให้เกษตรกรมีรายได้นอกจากการทำนาในช่วงหน้าแล้งนี้รักษาการเกษตรอำเภอเมืองยาง กล่าวว่า การลงพื้นที่ให้ความรู้แก่เกษตรกรผู้ปลูกพริกในครั้งนี้ เพื่ออบรมให้ความรู้พร้อม ทั้งแนะนำให้เกษตรกรใช้เชื้อราไตรโคเดอร์มาในการป้องกันกำจัดโรคพืชผักแทนการใช้สารเคมีเพื่อลดต้นทุนทางการเกษตรให้แก่เกษตรกร  สำหรับเชื้อราไตรโคเดอร์มา เป็นเชื้อราชั้นสูงที่ดำรงชีวิตอยู่ในดิน อาศัยเศษซากพืช ซากสัตว์และอินทรียวัตถุเป็นแหล่งอาหาร เจริญได้รวดเร็วบนอาหารเลี้ยงเชื้อราหลายชนิด สร้างเส้นใยสีขาวและผลิตส่วนขยายพันธุ์ที่ เรียกว่า “โคนิเดีย” หรือ “สปอร์” จำนวนมากรวมเป็นกลุ่มหนาแน่นจนเห็นเป็นสีเขียว เชื้อราไตรโคเดอร์มาเป็นศัตรู (ปฏิปักษ์) ต่อเชื้อราสาเหตุโรคพืชหลายชนิดโดยวิธีการเบียดเบียน หรือเป็นปรสิต และแข่งขันหรือแย่งใช้อาหารที่เชื้อโรคต้องการ นอกจากนี้ เชื้อราไตรโคเดอร์มายังสามารถผลิตปฏิชีวนสารและสารพิษ ตลอดจนน้ำย่อยหรือเอนไซม์สำหรับช่วยละลายผนังเส้นใยของเชื้อโรคพืช คุณสมบัติพิเศษของเชื้อราไตรโคเดอร์มาคือ สามารถช่วยละลายแร่ธาตุให้อยู่ในรูปที่เป็นประโยชน์ต่อพืช จึงช่วยส่งเสริมการเจริญเติบโตของพืชและชักนำให้ต้นพืชมีความต้านทานต่อเชื้อโรคพืชทั้งเชื้อราและแบคทีเรียสาเหตุของโรคได้